ពុទ្ធ​បរិស័ទ​ខ្មែរ​នៅ​សហរដ្ឋ​អាមេរិក​ប្រារព្ធ​ពិធី​​បុណ្យ​កឋិន​ទាននៅ​វត្តពុទ្ធិការាម
ព្រះ​ចៅ​អធិការ ​​និង​គណៈកម្មការ​វត្ត​បាន​រៀបចំ​ពិធីបុណ្យ​នេះ​ឲ្យ​មាន​លក្ខណៈ​ជា​ខ្មែរ​សុទ្ធ​សាធ។
ពុទ្ធបរិស័ទខ្មែរនៅតំបន់រដ្ឋធានីវ៉ាស៊ីនតោននៃសហរដ្ឋអាមេរិក បាននាំគ្នាប្រារព្ធពិធីបុណ្យកឋិនទានយ៉ាងអធិកអធម ដើម្បីវេរប្រគេនទេយ្យទានដល់ភិក្ខុសង្ឃដែលគង់ចាំព្រះវស្សាអស់បីខែកន្លងមកនេះ នៅក្នុងវត្តពុទ្ធិការាម រដ្ឋមែរីលែន។ ការប្រារព្ធពិធីបុណ្យនេះ គឺជាឱកាសជួបជុំគ្នារបស់ពលរដ្ឋខ្មែរអាមេរិកាំងផង និងក៏ដើម្បីរក្សាអត្តសញ្ញាណរបស់ខ្មែរនៅឯនាយសមុទ្រនោះផង។ វត្តអារាមមិនមែនត្រឹមតែជាទីសម្រាប់តម្កល់ក្បួនគម្ពីរសាសនាប៉ុណ្ណោះទេ តែវាក៏ជាកន្លែងថែរក្សាវប្បធម៌ ទំនៀមទម្លាប់និងអត្តសញ្ញាណផ្សេងៗទៀតរបស់ប្រជាជនកម្ពុជាផងដែរ។ នៅទីនេះ ពលរដ្ឋអាមេរិកាំងដើមកំណើតខ្មែរបានមកជួបជុំគ្នាកាលពីថ្ងៃអាទិត្យ ទី២៣ ខែតុលានេះ ដើម្បីប្រារព្ធពិធីបុណ្យកឋិនទាននិងប្រតិបត្តិទៅតាមទំនៀមទម្លាប់សាសនារបស់ខ្លួន។ លោកស្រី ផ្លែក ឌីណា គឺជាអ្នកចូលរួមក្នុងពិធីបុណ្យនេះ។ «ខ្ញុំចូលចិត្តធ្វើបុណ្យជូនឪពុកម្តាយ ជីតាជីដូនដែលបានសុគតទៅ។ ដូច្នេះ ខ្ញុំមកធ្វើបុណ្យបន្តៗ»។ ព្រះចៅអធិការ និងគណៈកម្មការវត្តបានរៀបចំពិធីបុណ្យនេះឲ្យមានលក្ខណៈជាខ្មែរសុទ្ធសាធ។ លោកទន់ សុវណ្ណគឺជាប្រធានពុទ្ធិកៈសមាគមខ្មែរដែលបានរៀបចំពិធីបុណ្យក្នុងវត្តពុទ្ធិការាមនេះ នៅក្រុងសៀលវរស្រ្ពីងនៃរដ្ឋមែរីលែន។ «ពុទ្ធបរិស័ទមកដល់វត្តនេះឡើង ភ្ញាក់ព្រឺតថា ហ្អ៎ ដូចនៅស្រុកខ្មែរអញ្ចឹង ធ្វើរបៀប ធ្វើកិច្ចការអី ហើយអ្នកស្រុកដែលមកវត្តហ្នឹងទៅ ក៏និយាយគ្នា ដូចស្រុកខ្មែរអញ្ចឹងដែរ»។ ក្រៅពីដើម្បីវេរទេយ្យទានផ្សេងៗ ប្រគេនដល់ព្រះភិក្ខុសង្ឈ ការប្រារព្ធពិធីបុណ្យនេះក៏មានគោលបំណងថែរក្សាអត្តសញ្ញាណរបស់ខ្មែរ និងទាក់ទាញយុវជន យុវតីខ្មែរអាមេរិកាំងឲ្យស្គាល់ដើមកំណើតឬវប្បធម៌របស់ឪពុកម្តាយរបស់ពួកគេដែរ។ អ្នកស្រីណារិន ជែមសុន (Narin Jameson) គឺជាអ្នកផ្តើមបុណ្យកឋិនទាននេះ។ «ពេលបុណ្យកឋិន ពេលបុណ្យចូលឆ្នាំខ្មែរ និងពេលភ្ជុំបិណ្យហ្នឹងគឺថា បុណ្យធំៗបីហ្នឹង ធ្វើឲ្យឪពុកម្តាយក្រុមគ្រួសារហ្នឹង នាំកូនៗក្មេងៗហ្នឹងដែលថា ចង់ភ្លេចសញ្ជាតិខ្មែរហ្នឹងមកទៅ នឹកឃើញដល់ប្រទេសជាតិយើងឡើងវិញ»។ កញ្ញាតាន់ ស៊ូចេនមកចូលរួមពិធីបុណ្យនេះ ដើម្បីសិក្សា និងបន្តវប្បធម៌ខ្មែរ ជាវប្បធម៌របស់ឪពុកម្តាយរបស់នាង។ «សម្រាប់ខ្ញុំ វាសំខាន់ក្នុងការបន្តទំនាក់ទំនងជាមួយវប្បធម៌របស់ខ្ញុំ ដើម្បីស្គាល់សាសនារបស់ខ្ញុំ។ នៅក្នុងប្រទេសនេះ វាហាក់ដូចជាវប្បធម៌ហ្នឹងកំពុងបាត់បង់ ហើយខ្ញុំចង់ធ្វើឲ្យវានៅមានជីវិត។ ខ្ញុំចង់បន្តវប្បធម៌និងកេរមរតករបស់ឪពុកម្តាយខ្ញុំ»។ លោកស្រី វូ សំណាង ជាបុគ្គលិកសុខាភិបាលប្រចាំសង្កាត់ Montgomery។ អ្នកស្រីឆ្លៀតយកឱកាសនៃការប្រារព្ធពិធីបុណ្យកឋិនទាននេះ ដើម្បីផ្តល់ជូនពលរដ្ឋខ្មែរនូវការចាក់ថ្នាំបង្ការជម្ងឺផ្តាសាយផង ដែរ។ លោកស្រីអៀ ស៊ូសានសុខចិត្តចំណាយពេល៣ម៉ោងធ្វើដំណើរមកចូលរួមបុណ្យកឋិនទាន ហើយឆ្លៀតទទួលយកការចាក់ថ្នាំបង្ការជម្ងឺផ្តាសាយនេះដែរ៕